《孤鹜》
宋代·李复

孤鹜何时失旧群，空郊迥立如长人。
疾风拂地忽惊顾，欲起不起低昂频。
辽东八月霜气早，万里旅飞来南宾。
云间翩翩羽相接，沙上雝雝情更亲。
空江误骇虚弦响，飘乱哀惊争爱身。
仓皇离散意奔翥，形迹漂零心苦辛。
拳曲悲鸣求遗穗，稻梁收尽原野贫。
暮天萧条侣影过，侧头仰望空伤神。
想能高骞投别伴，思故未忍重求新。
会向北归却相见，当看刷翮向前春。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。